
Om forfatteren

Otto Ulseth (f. 1957) er journalist, fotballtrener og forfatter. Han har tidligere bl.a. gitt ut bøker om og med Oddvar Brå, Drillo, Nils Arne Eggen og Petter Northug. Ulseth er medarbeider og medeier i trenings- og konsulentselskapet Avantas Aktiv.


Om boken

Nils Arne Eggen (f. 1941) har vunnet fire seriemesterskap og ett cupmesterskap som spiller, 15 seriemesterskap og seks cupmesterskap som trener, og kommet til gruppespill i Champions League seks ganger. Han har gitt ut Godfoten (1999), som ble en stor bestselger.

 

Nils Arne Eggen er Norges mest-vinnende fotballtrener, med innflytelse langt utover fotballbanen. «Alt er mulig, inntil det motsatte er bevist», sier han selv. I denne biografien får du for første gang hele historien om et liv som er selve beviset på den påstanden.

Den unge, lovende skihopperen fra Orkdal valgte fotballen og fikk en lysende karriere med Rosenborg, Vålerenga og landslaget i 1960-årene. 29 år gammel ble han trener i Rosenborg. I perioden fra 1971 til siste gjesteopptreden i 2010 ledet han klubben til hjemlig suksess uten sidestykke og et internasjonalt gjennombrudd. Vi møter en mann som er besatt av å lykkes, skråsikker på overflaten, men plaget av tvil og nervøsitet når presset er stort. Og vi får del i hans tanker om lagbygging og hva som skal til for å lykkes sammen.

Nils Arne Eggen har levd et liv i svart og hvitt. Han har mistet noen av sine aller kjæreste, men har vunnet hele fotball-Norge.

Før avspark

BIOGRAFIEN Nils Arne ble egentlig unnfanget mot Nils Arnes vilje. Jeg har alltid opplevd min prestasjon som del av et prestasjonskollektiv. Skaper av kollektivet, ja vel – men skapt av kollektivet, ikke som en individuell og personlig prestasjon som var verdt en biografi.

Det har vært en del forespørsler de siste årene. Først da godfotforlaget mitt Aschehoug kom på banen gjennom trenerkollega, venn, journalist og forfatter Otto Ulseth, ble jeg inspirert til en revurdering. Gjennom gode samtaler med forfatter og forlag ble jeg etter hvert overbevist om at mine livserfaringer som prestasjonsleder kan være til nytte for alle lagbyggere, ikke bare i fotball og andre lagspill, men ikke minst i næringslivet og i offentlige organer. Alle utvikles gjennom prestasjonsgrupper.

En slik livsreise gir også mange svar på det eksistensielle spørsmålet: «Kolles vart æ som æ vart?», og for leserne; «Kolles bli vi som vi bli?». Hvordan formes vi av foreldre og familie, av et fritt og utfordrende nærmiljø?

Jeg var så heldig å vokse opp på Fannrem i Orkdalen, en oppvekstarena full av opplevelser og utfordringer, en arena med alle rettigheter og ubegrenset åpningstid. Dette miljøet la spiren i en nysgjerrig guttunge til en av de viktigste fundamentene i hans voksne livssyn: Alt er mulig, inntil det motsatte er bevist.

Mot de ungdommelige planer ble jeg lærer, lektor og etter hvert pedagogisk praktiker, gjennom en sterk overbevisningsprosess. Historien Nils Arne handler derfor også om hvordan møtet med de profesjonelle pedagogene, lærerne, lektorer og studiemiljøer med medelever og medstudenter formet mitt pedagogiske grunnsyn, alt fundert i pedagogisk, psykologisk og sosiologisk teori.

Med dette grunnsynet som fundament, ble en rekke praktisk-didaktiske elementer utvikla gjennom livslang erfaring både fra klasserommet og treningsfeltet: Hvordan gjøre læringa mest mulig effektiv? For all fremgang er læring av ferdigheter ved å dyrke frem iboende talenter, egenskaper og godføtter, og gjøre dem synlige for resten av laget.

Eksempel: Teoretisk kunnskap har ingen verdi hvis ikke hovedinnholdet kan gjenkjennes i praksis. Det er derfor en lang læringsprosess i fotball fra videorommet eller taktikk-tavla til teknisk-taktiske ferdigheter som gjennomføres riktig ute på feltet.

Den effektive læringa foregår altså ute på treningsfeltet, gjennom komponerte, kamplike aktiviteter tilpassa læringsmomentene. Det kalles problemmetoden. Samtidig forsterkes læringa gjennom klar og intens instruksjon; instruksjonsmetoden. Denne prosessen foregår helt til bevegelsene og de riktige teknisk-taktiske ferdighetene er synbare i samhandlingsmønsteret. Det er et mønster som forsterkes og utvikles ytterligere gjennom stadig mer utfordrende kamper og motstandere. Slik blir fotballpedagogen forma.

En didaktisk erkjennelse forteller oss at det er særdeles vanskelig å lære bort noe du ikke kan og forstår sjøl. Derfor blir fargelegginga av min fotballfaglige utvikling, både som spiller og ikke minst som trener, en viktig del av mitt livsløp.

Jeg var også i denne sammenhengen heldig og møtte mange miljøer som hjalp meg i veksten. Først og fremst møtte jeg Rosenborg som uferdig 18-åring, og fikk være med å bidra i alle fasene i utviklinga av denne fantastiske klubben, helt frem til i dag.

Forminga fortsatte blant tekniske og verbale fotballbohemer i Vålerenga. Møtet med landslaget ble en positiv drivkraft, både møtet med gode spillere og ikke minst markante trenere.

Spillerkarrieren kulminerte i et viktig samspill med treneren, fagmannen og fotball-gentlemanen George Curtis. Han ga innføring i grunnleggende fotballforståelse, i defensiv organisering med «flat back four» og soneforsvar.

Denne spillerkunnskapen og forståelsen fikk en akselererende utvikling som trener da jeg startet i RBK allerede i 1971. En av mine fremste egenskaper er faglig nysgjerrighet. Jeg ønsker å lære av dem som kan bedre enn meg. Det er derfor mange bidragsytere til min fotballfilosofi, min fotballforståelse. Det er dog grunn til å trekke frem to særdeles viktige inspiratorer: Rinus Michels og Kjell Schou Andreassen.

Michels forma mitt offensive fotballsyn gjennom totalfotball, hurtig spill i lengderetningen og samtidige bevegelser i forkant av neste situasjon. Schouen’s tanker ga meg grunnlaget for Rosenborg-filosofien og godfot-teorien ved å bevisstgjøre betydningen av relasjonelle ferdigheter, samhandlingsmønster og rolleaksept.

Fotballpedagogens og fotballfagmannens filosofiske og praktiske kunnskapslager forgrenet seg også utover klasserommet og fotballarenaene til andre allmenne og viktige samfunnsspørsmål:

	De virkelige verdiene som skapes i distrikts-Norge

	Verdiene fra kulturarven

	Verdien av friluftsliv


Alt rammet inn av de sosialdemokratiske verdiene.

Jeg har opplevd det meste i mitt livsløp som en positiv prosess, fordi jeg tidlig lærte å sette pris på alle plusselementene som er opplevd gjennom løpet. Husk at veien er målet!

Otto Ulseth er ingen forfatter med påholden penn. Jeg har kontrollert at fakta stort sett er riktige. Men det er Otto og hans kilder som har vurdert mine meninger, min rolle og betydning i de mange situasjonene som beskrives i prosessen.

Det blir spennende å lese og se om jeg er enig i alle konklusjonene.

God kamp og god reise!

Fannrem, august 2018

Erkjennelsen

 

DEN 17. SEPTEMBER 1991 fylte Nils Arne Eggen 50 år. En gruppe rosenborgere satt på terrassen utenfor Grand Hotel Bristol i Rapalo like utenfor Genova. TV-reporter Erling Næss og Nils Arne Eggen var i relativt frisk diskusjon. Hjelpetrener Bernt Helland var der, og forfatter Ingar Skrede og oppmann Gert Øien. Spillerne var på rommene sine. Klokka var ett minutt over midnatt da tre kelnere slo opp terrassedøra for å markere at treneren fylte år. Rosenborg var der for å spille Europacup-kamp mot Sampdoria. Champagnekorkene ble skutt ut i høsthimmelen, og i snaue fem minutter ble det skrålt og sunget for jubilanten, før han selv avbrøt seansen. Nok fikk være nok. De var der for å spille kamp.

– Hør her! sa han til Erling Næss.

Han stilte opp fire glass på linje og la ei tom Prince-pakke på skrå foran dem:

– Her er Vialli.

Han så seg litt rundt, grep lighteren fra Fina-senteret på Stjørdal og plasserte den bak Prince-pakken.

– Og dette er Mancini.

Han skjøv det ene glasset nærmere sigarettpakken.

– Sånn, Knut Torbjørn skyver oppi Vialli.

Han trakk et annet glass litt innover og bak.

– Og Rune faller av. Da har vi dem!

Han virket sikker i sin sak.

– Men vi kan ikke forsvare oss til seier. Vi må skape problemer for dem.

Nils Arne Eggen var offensiv. Noen antydet at det kunne bli mer krevende å spille mot Sampdoria på Stadio Luigi Ferraris enn på glassbordet på terrassen utenfor luksushotellet. Nils Arne ville ikke høre på slikt prat.

Han hadde én stor profesjonell oppgave i livet sitt: Å bringe Rosenborg ut i Europa, og sørge for at klubben gjorde seg gjeldende der. Den jobben skulle begynne for alvor kvelden etter, på hans første dag som femtiåring.

Han visste hva som skulle til. De skulle bare få se. Den har aldri utrettet noe som ikke selv har trua.

Han hadde det.

Klokka var så vidt passert midnatt knappe to døgn senere da Nils Arne Eggen trakk døra hardt igjen etter seg på hotellrommet. Han tok det for gitt at alle hadde vett til å la ham være i fred. Han var hardt og brutalt rammet. Han ville ikke ha trøst, ikke forståelse eller medynk heller, slett ikke det – og absolutt ingen gode råd. RBK-treneren gikk på jevne rundetider på rommet sitt. Han hadde slått på TV-en og bildene flimret forbi, uten at han enset dem. Nils Arne Eggen holdt oppgjør med seg selv.

– Hva er det som er galt med spillestilen din, Eggen?

Det var hans indre stemme som spurte strengt.

Han svarte med pipestemme:

– Ingen ting.

– Du er for naiv, Eggen!

Svaret var tydeligere denne gangen, men fortsatt helt avvisende. Det var som om kritikerne sto og skrapet på hotelldøra og ville inn for å ta ham. Hans indre aktor fortsatte, med den ene anklagen etter den andre. Han var visst ingen ting verdt.

Han hørte ingen lyder fra terrassen utenfor denne kvelden. Ingen klirring i glass. Ingen latter. Definitivt ingen champagnekorker. Bare den ene anklagende stemmen i hodet sitt: «Hele din fotballfilosofi har spilt fallitt, Eggen».

I garderoben etter kampen hadde han sagt bare én eneste setning:

– Vi fikk oss en lærepenge.

0–5. Han visste ikke hva mer han skulle si. 0–5 var helt i henhold til spill og sjanser. Han tenkte ikke engang tanken på å sove. Måtte hans gamle mentor og læremester George Curtis aldri få høre om dette resultatet. Antagelig visste han det allerede. Det nyttet ikke å holde slikt hemmelig.

Hadde han kunnet, hadde han rullet seg inn i søvnen for å slippe marerittet. Men det var ingen mulighet for at søvnen ville komme til ham den natta. Stemmen i hodet malte på, men ble gradvis mildere. Nils Arne argumenterte med sine egne suksesser på hjemmebane. Hva skulle være annerledes borte? Banen var like lang, like bred, målet like stort, og det var fortsatt én ball og 22 spillere. Det som fungerte i Norge, måtte kunne virke også i Europa. Han presset anklageren på defensiven.

Dessuten ville han aldri gå på akkord med grunnfilosofien: Hans lag skulle gå på banen for å score selv, heller enn først og fremst å hindre motstanderen i å gjøre det.

Natta ble langsomt til dag. Han hadde ligget på senga i perioder, men sovet hadde han knapt gjort. Likevel var han uthvilt da han gikk til frokost.

Natta i Genova hadde overbevist ham om hva som skulle til for å vinne Europa.


Unge år

1941–1958

DET VAR lyden av fotball som først kom til Nils Arne Eggen. Fra nabogården kunne han høre brødrene Wormdal som banket lærknotter i fotballskoene sine før de dro på kamp om søndagene. De satt på stabburtrappa på gården et steinkast nordvest for Nils Arnes hjem. Det var seks av dem; Jon, Olav, Arne, Amund, Kåre og Ivar. Alle var A-lagsspillere i Orkdal. Femåringen Nils Arne var nysgjerrig og fulgte lyden. Brødrene forklarte ham hvordan knottene skulle festes, etterpå demonstrerte de fotballteknikk inne på gårdsplassen.

Han hørte dem diskutere dagens kamp. Avspark klokka ett, etter at gudstjenesten var ferdig. Det virket som om brødrene alltid hadde trua på seier, selv om de omtalte motstanderen med respekt. Interessen var sådd i guttungen, og han meldte seg som passasjer i en av bilene på bortekamp når småguttene skulle spille.

Allerede som sjuåring debuterte Nils Arne sammen med fem år eldre medspillere. Han ble kastet innpå da det viste seg at Orkdal bare hadde med ti spillere til kamp mot Orkanger. Tilskueren ble tilbudt plassen, og tok ikke betenkningstid. Han kastet seg ut i det, uten å påvirke spillet.

Når Orkdals småguttelag spilte mot Orkanger, var det by mot land, selv om det bare var  fire–fem kilometer fra Fannrem til «Øra», som var sentrum i Orkanger. Nils Arne vokste opp på Fannrem, som var bygdesenteret litt før for «havnebyen» Orkanger. Enda noen mil sørover lå et annet tettsted, gruvebyen Løkken. Dro du vestover fra Fannrem åpnet storhavet seg i munningen av Trondheimsfjorden, og fem mil nord for Nils Arnes hjembygd var storbyen Trondheim.

Stort sett behøvde ikke fannrembyggen å reise noe sted. De fikk det de hadde bruk for der de bodde.

Det var ikke opplagt hva minstemann i familien Eggen, sønn av elektrikeren på E-verket og bestyrerinna på telefonsentralen, født en septemberdag i 1941, skulle bli. Skihopper, kanskje? Det virket som det mest sannsynlige. Gutten var dristig og hadde gode skiferdigheter. Men han gjorde seg bemerket på fotballbanen også, og deltok med stor iver i guttemusikken. På skolen ble han opplevd som en kvikkas.

Men én ting var folk enige om: Det var noe med ham.

Mange mente Nils Arne minnet mest om morfaren, som han også hadde fått navnet etter. Gamle Nils Arne var alltid optimistisk, men ble også omtalt som en «skrytlaup», en som hadde det mest i kjeften. Han hadde drevet godt på gården Moldtua i Agdenes helt ytterst i Trondheimsfjorden, men gjelda og «paripolitikken» tok ham. Norges Bank bestemte i midten av 1920-årene at kronas forhold til gullet skulle reguleres slik det hadde vært i 1914. Det var økonomisk katastrofe for gamle Nils Arne, som hadde stor gjeld. Han måtte gå fra gård og grunn.

Men trua mistet han aldri. Mon ikke guttungen var temmelig lik ham?

Nils Arne Eggen ble naturligvis et produkt av familien Eggen, av lokalsamfunnet på Fannrem, av idrettsmiljøet med skihopping og fotball, av skolen i bygda, som omfattet det som kanskje var landets beste gymnas, Orkdal Landsgymnas – og han var, som alle andre, et produkt av sin tid.

Han var minstebror, desidert minst; storebror Torbjørn var tolv år eldre, og søster Helga var født fem år før ham. Det var to formidable forbilder. Torbjørn var rask ving på fotballaget og sentral i revymiljøet. Han reiste tidlig til Oslo og utdannet seg til jurist. Helga var skoleflink og pliktoppfyllende. Nils Arne kunne blitt en lillebror som mistet motet i skyggen av sine to søsken. Men han hadde arvet morfarens måte å se ting på. Det var som om optimismen var medfødt, eller kanskje heller arvet.

Han var tidlig dyktig i hoppbakken, og ganske snart også på fotballbanen, og han var en ener i leiken; oppfinnsom og utforskende. Til og med i musikken, som han selv beskriver som en arena der han var helt middelmådig, må han ha fått positive bekreftelser.

På skolen hadde han «lett» for det, som det gjerne het: Han lærte fort. Men han la ikke mer i det enn høyst nødvendig. Det var til slutt søster Helga som fikk overbevist ham om nytten av også å lese i skolebøkene.

Han var tidlig ute på mange felt. Han forlangte å få være med i yngste klasse i hopprenn i Skaun, enda han selv var bare fem år og du måtte være tolv. I Orkdal sies det også at han den siste krigsvinteren foreslo for faren at de to skulle slå seg sammen med statsminister Johan Nygaardsvold og Johan Solstad (far til senere Dagblad-redaktør Arve) for å kaste ut tyskerne. En slik formidabel styrke kunne vel ikke okkupanten stå imot?

Tyskernes okkupasjon var merkbar på Fannrem. Her gikk Thamshavnbanen, som fraktet kobber- og svovelkis fra Orklas gruver på Løkken til utskipningshavna på Thamshavn i Orkanger, hvorfra den gikk sjøveien til Tyskland. Det var viktig for tyskerne å holde produksjonen og utskipingen intakt. Derfor var det opp til 2000 av dem i Orkdal. I perioder var hver tredje innbygger i bygda en tysker.

For britene var det tilsvarende viktig å hindre transporten. Det ble en interessekonflikt som skulle gripe dramatisk inn i familien Eggens hverdag.

Natt til 4. mai 1942 ble en sabotasjeaksjon gjennomført i regi av britene, men utført av tre nordmenn under ledelse av Peter Deinboll fra Orkanger. De sprengte omformerstasjonen på Bårdshaug på Orkanger og stoppet dermed strømforsyninga til togene som fraktet kisen fra Løkken til Thamshavn.

Det var vanskelig å drive sabotasje uten samarbeid med gode nordmenn. Mange på Fannrem visste mye. Alle holdt kjeft. Nordmenn som jobbet i gruva saboterte som best de kunne, bøndene forsøkte å holde mest mulig mat unna tyskerne, i Orkdal som andre steder, lærere og de fleste andre offentlige ansatte sto imot som best de kunne.

I 1942 var det angrep på et tysk våpenlager ved Majavatn i Nordland, det ble gjennomført et raid mot et kraftverk i Glomfjord og en aksjon mot Fosdalens Bergverk i Malm i Nord-Trøndelag. Dette var ikke offisiell norsk politikk, blant annet fordi regjeringa i London var redd for nye gjengjeldelsesaksjoner mot norske sivile. Situasjonen var kritisk da rikskommissar Josef Terboven kom med tog til Trondheim dagen etter aksjonen i Malm. Han kunngjorde at den tyske tålmodigheten var oppbrukt.

«Jeg har lenge og storsinnet sett tiden an, men nå har jeg sett meg nødt til å slå hardt til», kunngjorde han i sin tale på torvet i Trondheim.

Det ble innført unntakstilstand.

Den sørtrønderske NS-føreren Henrik Rogstad hadde fått beskjed om å sette opp ei liste over ti gode nordmenn som skulle henrettes som straff i det som ble kjent som «sonofferaksjonen». På den lista sto «elektriker Eggen fra Orkanger». Nils Arnes far Knut ble arrestert, kjørt til Trondheim og forberedt på det som skulle skje. Blant de ni andre var teatersjefen på Trøndelag Teater og redaktøren i Arbeider-Avisa i Trondheim. Det var ti menn som tyskerne anså hadde misbrukt sine posisjoner til å ramme okkupasjonsmakten. Det kunne de nok ha rett i, selv om det var uklart hva elektriker Eggen hadde gjort.

Det ble sagt at han hadde vært «obstanasig»; altså tverr og frekk i kjeften til herrefolket.

Det var en svært trykket stemning i hjemmet på Fannrem. Seksåringen Helga oppfattet det, men trodde likevel at pappa ville komme hjem. Hun ble bønnhørt. Tyskerne fant ut at de hadde tatt feil Eggen. De hadde arrestert Knut. Det skulle være Peder, som ikke var fra Orkdal, men fra Klæbu og som jobbet der som kollega til Nils Arnes far.

Peder ble hentet inn, kjørt til Falstad fangeleir sammen med de ni andre, skutt og dumpet i sjøen.

Knut fikk muligens en slags unnskyldning, og ble kjørt hjem til familien på Fannrem etter to døgn. Eldstesønnen Torbjørn var 14 år, og skjønte alt. Helga forsto først etterpå at pappa faktisk kunne ha blitt skutt. Det ble ikke sagt så mye, verken da eller senere. Hva skulle de si? Han som ble skutt, Peder Eggen, var far til elleve.

Lille Nils Arne representerte på mange måter trua på framtida, i kraft av sin alder og sin væremåte. Han egnet seg godt som optimist. Guttungen fikk stor frihet, og brukte den. Han satte seg på et tilfeldig hestelass som kom forbi, og plutselig var han borte. Så kom det gjerne telefon fra en eller annen gård.

– Nils Arne er her. Kom og hent ham!

Det var søster Helga og venninnen Magnhild Haugen sin jobb, og det ble sukket mang en gang:

– Huff, den der guten!

Om vinteren hadde Nils Arne egen hoppbakke, «Sentralbakken», som gikk ned til telefonsentralen. Den ble fort for liten, og poden gikk i gang med å bygge fartsbru, snekret av sildekasser av tre fra Samvirkelaget. Da ble det fort så vidt drøye hopplengder at han måtte «låne» areal fra riksveien. Det måtte brøytebilsjåføren forstå. Han gjorde det, og svingte rundt slik at gutten fikk hoppe så langt som bakken kunne tåle.

Nils Arne elsket å gå på Misjonshuset. Der holdt Kinamisjonen til, et sterkt konservativt miljø hvis eksistensberettigelse var å vinne nytt land for den kristne Gud i Kina. Der fikk Nils Arne se film som de utsendte misjonærene hadde med seg hjem og høre spennende historier fra livet så uendelig langt borte. Når misjonærene talte, satt selv Nils Arne rolig. Likevel hastet det med å komme seg ut når de var ferdige, det var om å gjøre å være førstemann. Nils Arne var ofte det, også den gangen det gikk galt på vei ut ytterdøra. Han løp på en sykkel og brakk lårbeinet.

Han havnet på sykehus og ble liggende en måned i senga med beinet i gips. Far Knut ordnet så senga ble satt høyest mulig etter at han kom hjem, slik at gutten kunne se ut gjennom vinduet og følge med på det som skjedde utenfor. Det var nok til at han holdt humøret oppe.

Men den ene foten hadde blitt bitte litt lengre enn den andre. Det skulle få avgjørende betydning noen år senere.

Lesegleden fikk han gjennom Nordahl Rolfsens lesebøker, som besto av seks bind. På Grøtte skole hadde de bare ett sett, som gikk på omgang mellom elevene. Som Nils Arne gledet seg til hver gang det var hans tur! Han leste om Nansen og Amundsen, om Vesleblakken (Jacob Breda Bull) og slagbjørnen Rugg (Mikkjel Fønhus) og ikke minst om hverdagshelten Perry Opsahl om bord på «Venus» på vei fra Bergen til Newcastle. På overfarten kom de over låstebåten «Trym» som hadde forlist. Perry kastet seg ut i rokket med livlina og svømte over til Trym, der alle ble reddet.

Lærerne deklamerte dikt, med patos, så snart anledningen bød seg. Særlig Per Sivles dikt om Tord Foleson, Olav den helliges merkesmann fra slaget på Stiklestad. Det var ikke mulig å være elev på Grøtte i 1950-åra uten å vite at «merket det stend, um mannen han stupa». Det var en slags trøndersk nasjonalromantikk, primært fremført av lærere som var målmenn, avholdsmenn og venstremenn.

Alf Prøysen var mer av typen frisinnet, og folkelig. Den første romanen Nils Arne leste var Trost i taklampa, som dypest sett handler om individets rett til å forfølge drømmene sine. Den gjorde inntrykk på en ung skolegutt, selv om han i første omgang leste den som en enkel historie om Gunvor Smikkstugun, som hadde flyttet til byen og kom hjem på ferie i «Blåklokkevikua». Møtet med hjembygda ble ikke bare hjertelig. Prøysens Gunvor var kanskje den første som lærte Nils Arne å sette seg store mål.

Det beste med skolen i 1950-åra slik Nils Arne ser det, var at de gikk på skolen annenhver dag. På fridagene ble ungene på landsbygda satt i arbeid, noe de i stor grad opplevde som lek. På gården Ljåmogjerdet, hos tante Inger og onkel Ola, lærte han seg å utføre de forskjellige arbeidsoppgavene riktig og presist. På den andre gården i slekta, Megården, hos tante Marta og onkel Peder, var det rikelig med muligheter til å få stimulert guttens kreative behov. Der fikk han prøve seg på det meste, også oppgaver som tradisjonelt var forbeholdt de voksne, men som det var viktig at ungene lærte seg, for eksempel å kjøre hest eller kanskje til og med å binde tråd på hesjene? Peder var en meget tålmodig pedagog, som aldri mistet motet selv om nevøen innimellom kunne være vel optimistisk når han ga seg i kast med de forskjellige oppdragene.

Nils Arne spilte i guttemusikken i ti år, fra han var sju til sytten. Han begynte som trompetist, før det ble trombone, et instrument som krever et visst gehør og dessuten lange armer for den som skal nå enstrøken D. Nils Arne opplevde at han kom til kort, bokstavelig talt. Men da var han for lengst blitt trommeslager i danseband.

Den vinteren han gikk i sjette klasse fikk han overbevist sløydlæreren sin om «at snekkerarbeid ikke nødvendigvis måtte ende opp med enda flere fuglebur og bokhyller». Nils Arne ville bygge et fly i tilnærmet full størrelse. Materialene måtte han skaffe selv, og store deler av bygda ble involvert i prosjektet. Skolen hadde ikke nok materialer til en slik sak. Orkdal sag og høvleri stilte med trematerialer, sukkersekker av tøy fra Samvirkelaget ble «hud» på vinger, ror og flykropp, smurt inn med linolje. En nabo sveiset understellet, som ble festet til et par gamle, avsagde hoppski. I teorien burde det gå an å få flyet i lufta med samme metode som skihopperne brukte, og det ble dratt til toppen av «Øverbrekka». Kompisen Bjørn Rønning lot seg uheldigvis overtale til å ta jobben som navigatør i flyet, som var beregnet for to personer.

Flyet forlot hoppet, og forholdt seg øyeblikkelig til loven om tyngdekraften. Bjørn brakk kragebeinet, Nils Arne fikk noen skrubbsår. Begge måtte til legen. Det var siste gang han prøvde seg som flyger.

Tunet i Megården ble den første fotballbanen. Søskenbarnet Steinar hadde utviklet en teknikk med å lage gode papirballer, en klar forbedring i forhold til farmoras tøyballer. Det hendte at han fikk være med til Trondheim for å se «ordentlig» fotball, med blant andre Freidig, seriemester fra 1948, med flere landslagsspillere i stallen. I ettertid har Nils Arne beskrevet det han så som et «leikende lagspill», som var noe helt annet enn det han hadde opplevd på grusbanene på bygdene. «Bildet var fylt av rytme, balanse, pasninger, bevegelse og skudd.» Det var første gang han opplevde at fotball var vakkert.

Dette bildet kom til å prege fotballfilosofien hans.

Om vinteren var det skihopping det handlet om. Allerede i 1952, det året han fylte elleve, deltok han i Bekkelagsrennet i Oslo, et slags NM for gutte- og juniorhoppere, også kalt «guttenes Holmenkollrenn». Bror Torbjørn tok seg av ham i storbyen, og de gikk blant annet på ettermiddagsforestillinga på Chat Noir. Det ble en oppmuntrende sjetteplass i selve rennet.

Nabobygda Viggja arrangerte det årlige Marikollrennet med noen av landets, og dermed verdens, beste hoppere. Nils Arne gikk på ski dit sammen med andre gutter og voksne. Det var en drøy tur, men det var verdt det. Det ble sagt at Reidar Andersen hadde hoppet over 90 meter i Marikollen på trening allerede i 1936. Han var Holmenkoll-vinner, norgesmester og medaljevinner i VM. I 1951 passerte Odd A. Brevik den milepælen i renn, og dermed var det offisielt det som folk lenge hadde påstått i bygdene omkring: Marikollen var en 90-metersbakke.

I 1952 vant Torbjørn Falkanger, ansett som verdens beste hopper på den tida. Nils Arne nøt hver meter av svevet, og for et nedslag! Året etter ble rennet avlyst på grunn av regn, men i 1954 vant stilhopperen Christian Mohn med den såkalte «finnestilen». Unge Nils Arne drømte om en gang å kunne fly på samme måten.

Det virket ikke urealistisk, for han var alltid blant de beste, selv når det gikk som i Oksvollhalla i Sparbu; både Nils Arne og Torgeir Brandtzæg falt – men de ble likevel nummer en og to i rennet.

I 1955 flyttet familien inn i nytt hus. Far Knut solgte hvitevarer for Orkdal E-verk, og familien var tidlig ute med å ta i bruk husmorens moderne hjelpemidler; kjøleskap, elektrisk komfyr, vaskemaskin og etter hvert også fryser. Som E-verkansatt disponerte han også egen bil, en Fiat modell 1936.

Huset sto ferdig til Nils Arnes konfirmasjon. Det var ventet at en nykonfirmert tok ansvar for seg selv, og kom seg i arbeid, eventuelt ved å reise til sjøs. Far Knut hadde begynt i jobb som 14-åring. Mora fikk ett år på realskole på Kongsberg. Men det var likevel aldri noen tvil om hva barna i familien Eggen skulle gjøre: De skulle begynne på Follo, på Orkdal Landsgymnas på Fannrem.

Orkdal var ei litt sjelden bygd, i den forstand at den var full av lektorer og leger, sykepleiere og ingeniører. Det hadde med gymnaset, med sykehuset og med Orkla Gruber å gjøre. Dermed ble kanskje ikke det mentale spranget til lærdommen så stor, selv for dem som kom fra vanlige kår?

Nils Arne aksepterte i alle fall sin skjebne. Det var ikke bare enkelt å komme inn på Follo. Først måtte du ha gode nok karakterer. Deretter måtte du gjennom en egen opptaksprøve. Han var gutt. Han måtte begynne på reallinja.

Landsgymnasene ble etablert blant annet for å være en bygdenorsk motkultur mot kulturradikalismen i byene. Derfor ble nynorsk hovedspråket. Lærere som kom tilreisende, lærte seg til og med å snakke nynorsk. Bygdefolket var stolte av skolen, som hvert år leverte så fremragende resultater og fikk så positiv omtale. Orkdal Landsgymnas leverte senere samfunnstopper på løpende bånd. Herfra kom blant andre begge de senere statsrådene Olav Gjærevoll og Helge Sivertsen, Ola H. Metliaas, som blant annet ble formann i Unge Venstre og leder for Ja til EF, og Dagblad-redaktør Arve Solstad.

Samme år som Nils Arne begynte på Follo, debuterte han på Orkdals A-lag, 15 år gammel. Bror Torbjørn ordnet det praktiske rundt debuten. Han var blitt ferdig jurist og visste hvordan man skulle formulere en søknad til Norges Fotballforbund om å få bruke en spiller som strengt tatt var noen måneder for ung, men meget lovende.

Nils Arne var tidlig ute på alle områder, og hadde på det tidspunktet allerede innledet en flørt med Karin Metlie, som var ett år eldre og betydelig høyere. Han ble mer og mer bestemt for hver gang han spilte til dans og så at hun svingte seg med andre. Den utkårede skjønte ikke helt hvor begeistret han var, og selv hadde han litt problemer med å føre den høye, elegante jenta i dansen de gangene han ikke selv satt bak trommene, men også det gikk etter hvert bra.

De var unge, men de var i ferd med å bli et par. Nils Arne var blitt A-lagsspiller, og han hadde begynt på Follo.

Verden ventet.

Nils Arne debuterte som festdeltager på den tradisjonelle julefesten på Fagertun Ungdomshus på Fannrem i 1956. Antagelig hadde han Karin i øyekroken, og kanskje i armkroken utpå kvelden. Foreldrene var også med, og bestefar Nils Arne. Bror Torbjørn var sjef for underholdninga fra scenen. Han hadde med seg revyviser fra hovedstaden, og gjorde sin bror, sine foreldre og sin bestefar stolt. Torbjørn var lillebror Nils Arnes store idol.

Vinteren 1957 fikk Nils Arne hoppe i Marikollen for første gang. Ennå ikke fylt 16 år var han fortsatt for ung til å få være med i selve rennet, men når bakken likevel var preparert, måtte det vel være mulig å få seg noen hopp i dagene før konkurransen? Det var det. På toppen så han utover halve Trondheimsfjorden, slapp seg utfor og svevde så han et øyeblikk lurte på om han kom til å lande i Byfjorden.

Asbjørn Osnes vant selve rennet påfølgende helg. Det var tusenvis av tilskuere. Folk kom på ski, med sykkel, motorsykkel og til og med i bil. Alle hadde beksømsko på beina. Etterpå var det fullt kaos når folk skulle hjem. Nils Arne tenkte at han kanskje kunne få være med, om ikke annet så på såkalt dispensasjon, allerede neste år, eller i hvert fall året deretter. Det var jo egen juniorklasse, som Arne Larsen hadde vunnet året før. Den dagen var Nils Arne brennsikker på at det var skihopper han skulle bli. Han ble fortalt at fire olympiske mestre, fire verdensmestre og ti norske mestre hadde deltatt i Marikollen.

I oktober 1957 rammet en tragedie familien Eggen på Fannrem. Torbjørn dro på helgetur sammen med tre studiekamerater ved Søvatnet på Hemnkjølen. Tre av dem dro ut i båt om natta, for å besøke noen venner i en annen hytte. Bare én kom til land. Torbjørn og den ene kameraten druknet.

Selv mor Gunvor måtte mobilisere alt hun hadde for å komme over det, men hun klarte det, med god hjelp av sindige far Knut.

For Nils Arne var den pure ungdom brått over. Han var 16 år og voksen.

Han gikk for alvor inn for hoppinga. Sesongen 1958 begynte med renn i hjemmebakken Knyken i Orkdal. Han strakk seg til 44 meter og klar klasseseier, med ni poeng mer enn vinneren i klassen over. På kveldsrenn i Rennebu noen dager etterpå ble det seier foran en så sterk hopper som Arnfinn Malm fra Byåsen, bare ett poeng bak nummer to i seniorklassen; storhopperen Gudmund Rian. Nils Arne var i form.

Kretsmesterskapet ble også arrangert i Knyken. Nils Arne vant igjen foran Arnfinn Malm. Han fikk Orkdal kommunes gavepremie, i tillegg til damenes pokal for lengste hopp. Som det het over tre spalter i lokalavisa: «Nils Arne Eggen, Orkdal, suveren kretsmester i eldste klasse med hopp på 48 m».

Nils Arne var klar for sesongens store oppgave; Bekkelagsrennet. Søster Helga hadde flyttet til Oslo for å begynne på bibliotekskolen, og Nils Arne skulle bo hos henne, på en bitte liten hybel i Holmenkollåsen. Han tok buss til Berkåk, med skiene over skuldrene og kofferten i hånda, tog til Østbanen i Oslo og trikk hjem til Helga.

Der hadde vertskapet stilt et av husets barnerom til disposisjon for ham. De var skiinteresserte og ville at den besøkende skulle få en maksimal oppladning. De to søsknene ble sittende på Helgas hybel og snakke, kanskje litt lenger utover kvelden og natta enn det som strengt tatt var fornuftig med tanke på det som skulle skje dagen etter. De snakket litt om det også; han hadde forhåpninger om å vinne hele greia. Men mest gikk praten om bror Torbjørn. Når det var bare de to, kunne de snakke om savnet, de kunne gråte litt og spørre seg selv og hverandre om hvordan det gikk med mora. De var enige om at faren klarte seg godt, eller kanskje han bare skjulte sorgen bedre? Helga trodde det.

Hun hadde dykket ned i bøkenes verden, og den kvelden fikk hun Nils Arne til å forstå nytten av å lese dem, ikke bare ha dem stående.

Søndag morgen strøk Nils Arne av gårde, glemte bindingene og måtte løpe tilbake til Helga, men rakk akkurat trikken. Helga kom etter til selve rennet. Hun var kanskje mer spent enn Nils Arne, som kjente en forbløffende ro, tross alle folkene, all viraken, den kvasse høyttalerstemmen og alle konkurrentene som virket så imponerende. Nils Arne holdt seg sammen med kameratene hjemmefra, fikk til et fint prøvehopp og følte seg som en mester.

Det ble seier, det ble bakkerekord og han fikk kronprinsens pokal. Dagen etter var det store oppslag i Oslo-avisene. Arbeiderbladet skrev:

«Eggen hadde driv over sine elegante hopp og det formelig gnistret innsatsvilje av ham. Det måtte kunne bli en kommende storhopper ut av denne friske, kjekke gutten. Det er stoff i Orkdals-gutten til det.»

Dagbladet hadde reportasje over to sider, og intervju med vinneren:

«Jeg liker meg best i de store bakkene», sier Nils Arne til journalisten, og legger til:

«– Jeg går i 2.gymn. på Orkdal off. landsgymnas, har vunnet seks av sju renn i Trøndelag i vinter og har deltatt i Bekkelagsrennet en gang tidligere. Da jeg ble nummer seks.

– Ellers?

– Håper å komme til Kollen neste år.

Et usedvanlig fint hopperemne, dristig, elegant og skolert. Merk Dem navnet!»

Etterpå vant han Gråkallrennet, det store rennet for guttehoppere nord for Dovre, han vant i Østersund og han slo Hans Olav Sørensen, senere storhopper, VM- og OL-deltager, hjemme i Knyken. Fra sesongavslutningen i Skaun rapporterte avisa Sør-Trøndelag: «Som ventet ble den unge Nils Arne Eggen dagens mann».

Trøndelag hadde mange potensielle nye storhoppere. Én ung gutt pekte seg ut som det største talentet av dem alle.


Fotballbrødre

1959–1960

DET MODERNE Rosenborg-eventyret begynte ikke med cuptriumfen i 1960. Eventyret begynte i 1959. For det var i 1959 at den tekniske og elegante Rosenborg-junioren Eldar Hansen ble innkalt til landslagssamling for juniorer i Horten, sammen med, blant annet, en lyshåret kar fra Orkdal som antagelig ble omtalt som «klemback». Samlingen var forløper for den årlige kretslagsturneringen som ble satt i gang året etter. Kretsene landet rundt ble bedt om å sende sine potensielle landslagskandidater til samlingen.

Sør-Trøndelag Fotballkrets var ingen stor produsent av landslagsspillere. Men allerede året før hadde de nominert den innsatsfylte backen fra Orkdal. Nils Arne Eggen kom ikke med da. På det tidspunktet så han dessuten seg selv primært som skihopper, dernest som fotballspiller. Våren 1959 var det blitt omvendt. Fotballen var gradvis blitt viktigere enn skihoppinga. Det var noe med kameratskapet i fotballaget, og gleden over å prestere sammen med andre.

Trondheim Fotballkrets, derimot, sendte kandidater til sentrale samlinger hvert år, og dette året var altså Eldar én av to håpefulle. Han stilte i samme klasse som Bergens mye omtalte Roald Jensen, kalt «Kniksen», en dribler som bergenserne allerede hadde løftet til internasjonale høyder. Andre det ble snakket mye om var balltalentet Arild Gulden, som ble sagt å være god i alt, særlig fotball og håndball, og Trond Hoftvedt, i likhet med Gulden fra Oslo, selvsikker og dyktig med kula, som de sa på de trakter.

Sånne juniorspillere hørte hjemme på landslagssamling. De tok den plassen de behøvde, både i trening og i fritid. Det gjorde ikke Nils Arne, som enslig representant fra en av de mindre kretsene. Han kom fra bygda. Han spilte fotball som de alltid hadde gjort der, et spill han selv i ettertid har omtalt som en «sparkekultur». Men han hadde nådd et nivå som gjorde det naturlig å ta ham med til den store Horten-samlingen, om ikke annet som representant for distriktene.

Eldar og Nils Arne hadde møttes i andre runde i junior-cupen tidligere i sesongen da Orkdals spesielt gode årgang, best i egen krets, møtte Rosenborg. Det hadde ikke gjort stort inntrykk på bygutten, som hadde vært på det seirende laget. Hva ble det til slutt; tre–null, eller fire – eller fem? Bøndene var sjanseløse.

Selv hadde Eldar antagelig scoret ett mål, eller to – hvem bryr seg? Han hadde planer utover det å kvalifisere seg for tredje runde i juniorcupen. Derfor hadde det blitt mye skuddtrening på Rosenborg-banen om kveldene, og enklere ble det jo oftere ballgutten hans dukket opp. Det var en ivrig, liten fyr, visstnok keeper på lilleputtlaget til Trond. Han løp opp de ballene som gikk utenfor målet, og var full av takknemlighet de gangene han fikk skyte noen skudd sammen med Eldar.

Guttungen ble bare kalt «Rauen». Han hadde bra snert i tilslaget.

Orkdals lagkaptein Nils Arne Eggen hadde latt seg inspirere av RBK-juniorene, som hadde vært så samspilte, som hadde sånt tempo i spillet, som gjorde at de selv ble løpende rundt som bikkjer som aldri fikk tak i pinnen folk kastet først hit, så dit. Harald Gulbrandsen til Kjell Hvidsand som kom frem fra backen, til Kjell Roel og Eldar Hansen … Nils Arne kunne dem. Han beundret dem. Han hadde forstått hvordan svenskene måtte ha hatt det i VM-finalen mot Brasil året før; de fikk være med og leke i de periodene Brasil ikke gadd.

Nils Arne så ikke selv hvor god han var blitt som fotballspiller. Han var nok preget av den tids ånd, gutta fra bygda skulle stå med lua i hånda og la seg imponere når bygutta bød opp. Det hadde kanskje Orkdalsjuniorene gjort i kampen mot Rosenborg også. I en skolekamp mellom Gerhard Schønings skole i Trondheim og Orkdal Landsgymnas var det derimot Nils Arne som ble fremhevet i referatene etterpå, som «meget god og med stor aksjonsradius».

Det var åpenbart hvorfor Eldar Hansen var tatt ut til Horten. Han var en begavelse med ballen og bedre enn Kniksen i de fotballtekniske øvelsene som ble gjennomført på leiren.

Nils Arne måtte være tatt ut særlig på grunn av sin enorme innsats. Han ga seg aldri. Løp etter hver eneste ball som var i nærheten av der han holdt seg, på samme halvdel som egen keeper. Han sa ikke mye, heller ikke når han spilte fotball, i hvert fall ikke i så fint selskap. Hjemme i Orkdal dirigerte han laget sitt. Han hadde mye han kunne tenke seg å si her også, men han avsto, bet det i seg, lot det aldri koke over. Det putret under lokket.

Den elegante fra byen og den klassiske fra landet, de så det begge slik. De var enige om at Nils Arne var bondegutt, og at han andre kom fra byen, ikke fra de bedrestilte strøk i byen, absolutt ikke, men dog; fra den åpenbare sivilisasjon. De ble gode kamerater fra dag én.

Der var Nils Arne:

– Hei!

Og der var Eldar:

– Hallo!

Dermed var det gjort. Siden har de vært fotballbrødre.

Slik ble Nils Arne Eggen RBK-er, og ikke, for eksempel, Brage-gutt, som kunne vært vel så naturlig med tanke på det som hendte videre. Nils Arne kom med på juniorlandslaget, og Brage fra Trondheim rykket opp i Hovedserien. Brage så strengt tatt ut som en klubb med lysere fremtid enn Rosenborg.

I Horten var det om å gjøre å imponere Ragnar Pedersen, Norges Fotballforbunds sterke mann. Pedersen reiste rundt og arrangerte bronse-, sølv- og gullballøvelser. En gang han var i Trondheim, så han en guttunge stå på sidelinja og vippe:

– Skal ikke du være med? spurte Pedersen.

– Nei, jeg er bare ni år.

En måtte strengt tatt være elleve. Ragnar Pedersen ba gutten prøve seg likevel. Gutten het Odd Iversen, også kalt «Rauen». Han ble den yngste i Norge som klarte kravene til gullballen.

I Horten var det Ragnar Pedersen som tøylet hormonene og sorterte de unge etter ferdigheter. Han må åpenbart hatt sansen for det som mange år senere skulle bli omtalt som komplementære ferdigheter, for han skjønte at et fotballag ikke kun kan bestå av lettbeinte teknikere. Ragnar Pedersen valgte vekk Eldar Hansen, formodentlig fordi han allerede hadde de kvikke teknikerne Kniksen og Bjørn Odmar Andersen, og tok med seg den ivrige, men på langt nær så teknisk gode Nils Arne fra Orkdal. I første omgang til en prøvelandskamp i Bergen, mellom to sammensatte norske juniorlag.

Nils Arne fikk spille mot Kniksen, som var født tidlig på året i 1943, og hørte til to årsklasser under ham. Nils Arne følte han hadde grei kontroll på driblefanten fra Bergen.

Nils Arne fikk være med videre, til årets store fotballbegivenhet for juniorspillere, landskamp mot Danmark på Bislett. Den ble spilt årlig, vekselvis i Norge og i Danmark, og det var alltid Davids kamp mot Goliat. Én gang hadde Norge vunnet, på ni forsøk. Danske juniorer var kjent for sin fine teknikk og sine lette bein. Norske juniorer var sønner av sine fedre på A-landslaget, og én Kniksen gjorde ingen sommer.

Nils Arne skulle spille fra start mot Danmark. Han visste ikke da at han sto overfor noe som senere skulle bli omtalt som «en utfordring i overkant av flytsonen», men han kjente at dette var noe han kunne vokse på. Han hadde spilt mot Kniksen, og klart seg greit. Skulle han ikke bokstavelig talt kunne takle danskene?

De ble hentet på Fornebu og kjørt inn til Norges Fotballforbunds hovedkvarter på Rådhusplassen. Korridorene var trange, men menneskene var åpne. De ble bukket inn på kontoret til generalsekretær Nicken Johansen, en imponerende mann med et stort kontor, med alle Fotballforbundets pokaler i en glassmonter på veggen. Nicken virket litt bisk, litt skolemesterstreng, men likevel varm og vennlig. Det var som om det var hans egne barnebarn som kom på besøk på kontoret.

Deretter ble de innkvartert på Haraldsheim ungdomsherberge, midt i Skeid-land, og behandlet som det de faktisk var; fotballnasjonens fremtid. Det var enorm interesse for kampen, det var ikke vanskelig å kjenne på trykket.

Nils Arne gikk gjennom muren som omkranset Bislett og følte det som om han hadde gått feil. 15 000 tilskuere på tribunen. Det kjentes. Men han hadde Kniksen på laget, og Bjørn Odmar Andersen og Arild Gulden. Reidar Goa var en sindig kaptein og midtstopper, eller senterhalf som det het. Nils Arne var skårunge. Han hadde gjort en lengre reise enn noen av de andre, på alle måter, fra Orkdal til Bislett, men det måtte vel være mulig å spille jevnt med danskene?

Nils Arne syntes at de fikk ha ballen mye. Det var lett å spille opp på Kniksen, han var alltid spillbar og kapabel til å ta vare på ballen. Det norske laget kom til sjanser, og publikum jublet som var det februar på Bislett og Kupper’n hadde presset rundetiden under 40 på tier’n. Men det var danskene som scoret. To ganger. Etterpå fikk de norske unggutta mye skryt. De hadde tross alt spilt nærmest jevnt med Danmark. Danskene vant OL året etterpå, og mange av dem som spilte på Bislett ble proffer i utlandet.

Eldar Hansen hadde bestemt seg. Han hadde evaluert Nils Arne Eggen til å være god nok for Rosenborg. Dermed var Nils Arnes fotballskjebne beseglet, men det stundet mot vinter, og fotballsesongen var dessuten bare halvspilt. På den tida spilte de høst–vår, og startet ny sesong i august. Orkdal var dermed halvveis i sin, som også Rosenborg var – og skisesongen var ennå ikke begynt.

Men revysesongen var i gang, fra og med skoleårets start på Follo. Nils Arne var revysjef. Follo-revyen var viktig, fordi det var en stolt tradisjon, fordi det var ventet at Follo-elevene utmerket seg også på det området, og fordi den skulle finansiere skoleturen til våren.

Revysjef Eggen hadde kommet opp med ideen om å gjøre den russiske raketten Sputnik til et bærende element i revyen. Sputnik ble skutt i bane rundt jorda to år før, noe som ga verden – også orkdalingene – «Sputniksjokk». For kunne russerne sende raketter i bane rundt jorda, så kunne de lett nå det amerikanske kontinentet med dem.

Russerne hadde tatt teten i det som skulle bli omtalt som romkappløpet. Det var sagt at de hadde planer om å skyte ut folk også, hvilket var vanskelig å begripe, med tanke på hvordan det hadde gått med hunden Laika som var om bord i Sputnik 2. Hunden fikk en voldsom stresspuls, og det ble så høy luftfuktighet og så varmt om bord i romskipet at hun døde.

Revysjefen visste bedre enn noen hvordan Laika må ha hatt det. Han satt nemlig inne i en sputnik av papp under hele revyen, som om han var i verdensrommet, for å innannonsere og kommentere det som skjedde på jorda og i revyen. Det var et slags ibsensk blikk på det hele som lærerkollegiet hadde stor sans for. Pappeska var godt opplyst, pæra ga god varme, Nils Arne var bokstavelig talt i lampelyset. Svetten rant allerede i første akt.

Men han overlevde, i tre akter, i alle forestillingene, og lot seg nøde til å ta imot vel fortjent ros på vegne av hele ensemblet.

I Orkdal var de vant til innlandsklima. Vinterstid kunne det bli rundt 30 kuldegrader, og ingen hadde hittil klaget over at det var for lite snø. Vinteren 1960 ble en merkelig affære, med stadige mildværsperioder. Vinteren hadde ikke før fryst fast, før den ble feid vekk av en mild fønvind. Tafjord på Nordmøre pleide regelmessig å bli utsatt for sånt, men ikke Orkdal.

Og definitivt ikke Trondheim. Men den helga det skulle arrangeres trøndersk mesterskap i kombinert var det skikkelig mildt. Nils Arne var påmeldt. Ingen hadde fortalt ham at han var fotballspiller nå, at han hadde spilt juniorlandskamp og måtte «spesialisere» seg. Nå var det vinter, og da var det hopp og kombinert som gjaldt.

Sambygdingen Sivert Fagerholt tok med seg langrennsskiene til byen lørdag morgen, med ansvar for at de var maksimalt preppet da skoleeleven kom etter med bussen. Sivert hadde deltatt på det sørtrønderske laget som hadde vunnet Generalstabens pokal i NM vinteren før, han hadde tatt sølv individuelt i NM bak Harald Grønningen fra nabobygda Lensvika, og bronse på tremila. Han var en fremragende skiløper.

Da Nils Arne kom etter, var det blitt enda mildere. Det var tungt klisterføre og 10-kilometeren opplevdes som mye lenger enn ei mil, i alle fall for Orkdals håp. På den tida gikk det kombinerte langrennet før hopprennet. På slutten av løpet kom det en turist med ryggsekk opp på siden av ham, og anbefalte ham å forsøke å gli på skiene.

Nils Arne var ti minutter bak vinneren, men det var store avstander i alle retninger. Og i mellomste Granåsen kunne en snart se rett inn i sommeren. Søndagens hopprenn måtte flyttes til storbakken, der var det fortsatt forholdsvis rikelig med snø.

Det var til ubetinget fordel for Nils Arne. Jo større bakke, desto lengre hopp, og dermed lettere å ta igjen forspranget. Dagen etter fløy han som den storhopperen han var, hoppet inn alt det tapte fra langrennet dagen før og ble trøndersk mester i juniorklassen i kombinert.

Men han skulle tross alt ta eksamen artium, først og fremst, på elitegymnaset Orkdal Landsgymnas. En drøy tredjedel av elevene i Nils Arnes klasse lå an til å bli preseterister; med toppkarakter i alle fag. Sju av dem ble det. Han kandiderte ikke. Men han hadde tross alt vært revysjef, og revyen hadde vært bra, så det ga kredibilitet. Han hadde en posisjon. Han ble sett, de visste hvem han var.

I helgene var det ekstra travelt å være Nils Arne. Lørdagene var det spilling til dans rundt omkring på lokalene i nærområdet. Det kunne bli sent, og det kunne bli så som så med søvnkvaliteten når han først kom i seng. Søndag morgen var det likevel lett å stå opp. Da var det hopprenn. Kanskje var det ikke så lett å sovne om søndagen heller, oppspilt som han fortsatt var etter hopprennet. Mandag morgen startet uansett alltid på samme brutale måte: med dobbeltime i matematikk. Den kom like bardus på hver gang. Det var en sånn mandag læreren sukket tungt etter en matematisk feiltolkning:

– Du har det ljosaste hovud, Nils Arne – med den mørkaste innmat.

Klar tale. Nils Arne var helt enig. Han kunne levert bedre.

Det var en tilbakemelding den fremtidige pedagog aldri skulle glemme. Han merket at den var motiverende.

Skisesongen var slutt i starten av mars 1960, og fotballsesongen var i emning. Ballene hadde ligget forsvarlig innelåst i klubbhus i hele Norges land, slik at spillerne skulle bli «ballsugne», som det ble sagt. Da mottok Orkdal Idrettslag et brev fra Norges Fotballforbund:

Nils Arne Eggen (18 ½ år) ble innkalt til landslagssamling med A-landslaget i Vejle i Danmark. Klubbens sekretær mente det berodde på en feil; det måtte vel i så fall være en ny samling med juniorlandslaget? Men her sto også ramset opp navnene på de øvrige 29 som var kalt inn; blant annet Thorbjørn Svenssen fra Sandefjord, selveste Thorbjørn «Klippen» Svenssen, som alle hadde hørt om, men de færreste i Trøndelag hadde sett spille. De hadde en forestilling om at han regjerte med alle fullmakter på egen banehalvdel, som senterhalf på landslaget så lenge folk kunne huske, helt siden krigen? Han var i hvert fall ikke junior. Ikke Gunnar Dybwad og Edgar Stakset fra Steinkjer heller, eller Sverre Andersen og Edgar Falch fra Viking. Tor Kleveland og Frank Nervik fra Brage var også med, og noen andre unggutter: Arild Gulden og den allerede så mye omtalte Roald «Kniksen» Jensen fra Brann.

Her sto altså navnet til Nils Arne Eggen. Han hadde ikke tenkt på muligheten av at det noen gang ville kunne skje. Tidligere hadde han sett seg selv som en mulig kandidat til fremtidige VM eller OL i hopp – men A-landslaget i fotball? I en alder av 18 år? Det var uvirkelig.

Nasjonen hadde fått ny landslagstrener, østerrikeren Willy Kment. Han kom fra nederlandsk fotball, der han hadde trent VVV Venlo til cuptriumf. Den nye treneren hadde ingen ting med uttaket til samlingen å gjøre, han visste ingen ting om norsk fotball. Det var valgt ny Uttakningskomité (UK) på tre mann som bestemte hvem som skulle være med i troppen, og også hvem som skulle spille på laget. Treneren skulle trene spillerne og legge opp taktikken.

Landslaget hadde avsluttet 1959-sesongen på grusomt vis: 2–4 mot Danmark, 2–5 mot Østerrike, 2–6 mot Sverige og 1–7 mot Nederland. Noe måtte gjøres. To tredjedeler av UK ble skiftet ut, deriblant sjefen og den gamle helten fra 1930-årene, Kristian «Svarten» Henriksen og den enda større helten fra 1920-årene: Einar «Jeja» Gundersen. Ny UK-formann var Einar Jørum, tidligere RBK-er, mens den gamle formannen Thor Hernes var blitt menig medlem, sammen med Oddvar Hansen fra Brann.

Uttaket av Nils Arne var et uttrykk for ungdomslinja. Ni av de tretti uttatte var under 20 år.

Idrettshøyskolen i Vejle var et senter for trening og utdanning som vi i Norge bare kunne drømme om. Her var det gymsaler og haller, gressbaner og svømmebasseng. Willy Kment var en personlighet, entusiastisk og medlevende, et oppkomme av ideer som virket å kunne det meste om fotball, i alle fall etter datidens krav. Medspillerne hadde Nils Arne bare lest om i avisa Sportsmanden, og noen av dem var kanskje preget av den posisjonen de hadde hatt? Nils Arne følte ikke at de så på ham som en trussel, en som kunne ta plassen fra dem som hadde spilt der til evig tid, riktignok med svært varierende resultater.

Kanskje kom den nye treneren med bedre tider? Spillerne måtte i hvert fall begynne å stå opp om morgenen. Kment bebudet «oppvarmingsløp» klokka sju, før frokost, rolig jogg i bøkeskogen, langs bekkedalene, i småkupert terreng, ypperlig til formålet, mente Kment – og Nils Arne.

De eldre uffet og okket seg som bare veteraner kan, i alle fall så lenge sjefen var utenfor hørevidde. Hva skulle dette være godt for? Ville noen bli bedre fotballspillere av å gampe rundt mellom bøketrærne i Vejle en tidlig morgen?

Kment brakte med seg egen keepertrener, som betød at målmennene måtte begynne å trene, til dels hardt. Allerede i 1934 hadde den store Jørgen Juve, alle tiders toppscorer i norsk landslagsfotball, kaptein på bronselaget, trener, forfatter og journalist, påpekt behovet for at også keeperne måtte trene: «Vi må en gang for alle få avlivet den tendens alle målmenn har til å innskrenke sin kondisjonstrening til det mest nødvendige.»

Keeperkjempen Asbjørn Hansen fra Sparta var ikke uten videre enig i det. Dette orket han ikke. Han stupte fra femmeteren etter økta en dag, i et basseng det frøs is på om natta, og det gikk som han hadde planlagt: Han ble sengeliggende. Han fant seg i alle fall selv i den posisjonen morgenen etter, og respekterte det.

På formiddagsøktene var det teknikktrening, og koordinasjon og rytme, mest med ball, men også med rockeringer, hoppetau og staver. De headet ball som hang i galge, de krøp over og svingte seg rundt hindrene. Willy Kment fulgte nøye med, med entusiasme og innlevelse.

Nils Arne hadde aldri opplevd maken. Det var hans første møte med det han senere skulle lære het individuell teknisk-taktisk trening. Måtte det aldri ta slutt! Han lærte nye øvelser på hver eneste økt, den ene artigere enn den andre.

På kveldene ble de delt inn i lag, elleve mot elleve. Nils Arne Eggen fra Orkdal på lag med Edgar Stakset og Gunnar Dybwad, mot Thorbjørn Svenssen og Bjørn Borgen. Han konsentrerte seg om å gjøre færrest mulig feil; holde seg sånn noenlunde på riktig plass, ikke være for kreativ, spille ballen til en av de store gutta. Det var mange av dem.

Kment heiet og hoiet under kampene, oppmuntret og kjeftet, men det ble aldri presentert retningslinjer for hvordan de skulle spille. I den grad Nils Arne var reist til Vejle i Danmark for å lære noe om fotballtaktikk, dro han skuffet hjem. Men han hadde ikke hatt noen forventinger. Han hadde bare bestemt seg for å gjøre som han fikk beskjed om.

Det var snakk om at det skulle settes sammen et landslag allerede mens de var i Danmark, for å spille mot klubblaget til Vejle, men Nicken fant det helt meningsløst ettersom «de norske guttene ikke har rørt en ball tidligere i år». Det spilte uansett ingen rolle for Nils Arne, som ikke så seg selv i startelleveren for Norges A-landslag. Gutta var kommet til Danmark, som Aftenposten skrev, for at den nye treneren skulle kunne «lede den første oppmykningen». Så fikk de ta det derfra.

Aftenposten var på stedet med Ragnar Larsen, selveste «Lazio-Larsen», en legende i norsk fotball. Sandaker-gutten som reiste ut og gjorde lykken i Italia var tilbake i Norge, men fikk ikke spille på landslaget. Proffene våre fikk ikke lov til det. Det var greit at du ble profesjonell, men da måtte du forstå at du aldri mer kunne få leke i den uskyldsrene amatøridretten igjen.

Derfor var Ragnar der som journalist, enda de kunne behøvd ham både som spiller og trener. Han rapporterte hjem at «Norges nye landslagstrener har hatt en heldig begynnelse i sitt arbeide med å bringe liv i vår fotballsport igjen».

Ragnar Larsens dom over Kment var grei: «Han kan sitt håndverk». Aftenposten observerte en trener som også «forsto guttene», inkludert å skjønne at «hele troppen var plaget av ømhet i muskulaturen» etter den plutselige starten på sesongen.

Kment på sin side var noe mer avdempet, dog med en optimistisk grunntone. Han så i hvert fall potensial for fremgang:

«Her er det masse å gjøre. Det kan ikke være noen tvil om at norske spillere har vært galt trent de siste sesongene. Etter det jeg nå ser blir det en lang og hard jobb å få disse spillerne i toppform. Spesielt er det hurtigheten som ikke er som den skal. Dessuten er det altfor mange enbensspillere blant guttene her. Disse detaljene er jo klare eksempler på at treningen ikke har vært drevet som den skal.»

Willy Kment var kommet til den siviliserte fotballens absolutte ytterkant.

På den annen side tok Kment «absolutt avstand fra de overbefolkede forsvarssonene». Han ville ha «guttene til å venne seg til å spille offensivt igjen». Ragnar Larsen registrerte det siste svaret som «betryggende». Også den gamle proffen registrerte at brakkelivet, med stramt program hele dagen og avsluttende møter om kveldene, «passer for noen, mens andre ikke kan legge skjul på at de kjeder seg».

I Danmark ble Nils Arne kjent med de to Brage-spillerne Tor Kleveland og keeperen Frank Nervik. Brage var rykket opp i Hovedserien, og Rosenborg hadde så vidt kvalifisert seg for nivået under, Landsdelsserien. De forsto det som at Nils Arne hadde tenkt seg til RBK, men det måtte vel være dumt, ettersom han nå var blitt landslagskandidat og det var et Hovedserielag tilgjengelig i Trondheim?

Det kunne så være. Hans skjebne var beseglet av hans gode venn Eldar Hansen. Beklager.

Derfor tok han tok bussen til byen da han kom hjem. På endestasjonen sto kameraten og ventet. Han hadde med seg innmeldingsskjema. Faren, Kåre, var RBK-sekretær og hadde instruert Eldar om hvor den nye skulle skrive navnet sitt. Nils Arne gjorde som Eldar sa, og de tok trikken sammen til trening på Lade. Der ville den nye gjerne vise seg fra sin beste side, full av innsats og med en noe overdreven vilje til å klarere bakfra, slik han var opplært til: Vekk med den!

Kåre Rønnes stoppet ham midt i spillet og sa rolig:

– Her spiller vi ballen fortrinnsvis til nærmeste spiller i samme draktfarge; hvit.

Den beskjeden skulle han aldri glemme. Aldri.

Debuten for Rosenborg kom i pinseturneringa i Mo i Rana, arrangert for at fotballfolket på Helgeland skulle kunne få et inntrykk av nivået sørpå. Selv var de en del av utenforlandet i fotball-Norge. Nordnorske lag fikk ikke delta verken i seriespill eller i NM. Det var for langt å reise for lagene fra sør.

For Nils Arne ble Mo i Rana-turen det første møtet med det han senere alltid skulle tenke på som «Rosenborg-familien». De reiste med buss, og koner og kjærester var invitert med. Han hadde med seg sin Karin, og Eldar stilte med sin Inger. 18 år gammel klarte han knapt å forestille seg at han skulle reise noe sted uten Karin. De var blitt som mann og kone, og trolig reiste ungjentene som «fru Eggen» og «fru Hansen». Det måtte se ut som om de var gift når de skulle innkvarteres på den staselige Meyergården.

På veien oppover ble spillerne kommandert ut av bussen for å jogge etter i noen kilometer. De måtte holde seg i vigør, mente lagledelsen.

Mo var blitt jernverksbyen ved et statlig vedtak i 1946, og Mo Arbeideridrettslag var like etterpå blitt Stålkameratene, fordi jernverket også skulle produsere stål, og fordi arbeideridrettslaget dermed fikk et bokstavelig talt mer slitesterkt navn.

RBK møtte arrangørklubben i steikvarme i semifinalen på lørdag. Været var til fordel for den måten Rosenborg spilte fotball på, og som Kåre Rønnes hadde beskrevet den for Nils Arne på den første treninga. De var opptatt av å holde ballen i eget lag. For Nils Arne ble helga viktig, både for å komme inn i spillet og i laget. I dansesalen på hotellet om kvelden fikk de mye skryt av spillerne på de andre lagene for måten de spilte fotball på. Nils Arne kjente at han var stolt på vegne av sine nye lagkamerater. Dette var et fellesskap han gjerne ville være en del av, både for måten de var på – kameratslige, nær hverandre – og for spillestilen sin, som de fikk ros for.

I finalen møtte de Narvik/Nor, og fortsatte i samme fine og effektive stil. Det var en tett kamp, men det ble seier. Etter finalen oppdaget de at reisekassa var i ferd med å gå tom, så RBK-ledelsen ringte til Mosjøen. Om de kunne være interesserte i en kamp når RBK likevel passerte forbi? Kamp ble det, men det tette kampprogrammet begynte å tære på spillerne. Varmt var det fortsatt, og tempoet dalte.

Kona til Kåre Rønnes, Bjørg, syntes det gikk vel sakte:

– Kåre, stå ikke der med hoftefeste. Det er bedre at du kommer og setter deg her, ropte hun midtveis i andre omgang.

Publikumsinntektene ble delt likt mellom klubbene, og RBK-erne med damer fikk kjøpt seg middag på vei hjemover.

Landslaget tapte 0–3 mot Danmark i sin første kamp. Willy Kment mente det var «kondisjonen som ikke strakk til» hos de norske spillerne. Samtidig spilte det norske B-landslaget 2–2 mot danskenes B-lag i Ålesund, med Gunnar Dybwad og Edgar Stakset fra Steinkjer på laget.

I den trønderske landsdelsserien var Rosenborg den store overraskelsen. De vant serien og spilte kvalifisering om plass i Hovedserien, mot Kristiansund Fotballklubb. RBK vant 4–0 i den første kvalifiseringskampen, i det som ble omtalt som å være det vanlige «lette og slentrende Rosenborg-spillet». Høyreving Tore Pedersen dominerte og la innlegg som lagkameratene ikke tok vare på, fordi de ble «for ville», som Adresseavisen rapporterte. Med et slikt utgangspunkt var det avgjort før returkampen, hvilket passet Nils Arne, og kanskje særlig Karin, godt.

For de skulle gifte seg påfølgende helg, og Nils Arne hadde absolutt planlagt å være til stede i sitt eget bryllup. De to var blitt «nødt» til å gifte seg, som det het i de dager. Karin var blitt gravid i russetida, og det var ikke lenger mulig å skjule det for omverdenen. Det var heller ikke noe poeng, de skulle jo gifte seg til sommeren.

Uansett hva som hadde skjedd hittil i 1960, og som skulle skje, det største for Nils Arne og Karin det året foregikk på Fannrem midt i juni, samme kveld som Rosenborg kvalifiserte seg for Hovedserien. Lagkameratene kom innom for å hive seg med i bryllupsfeiringa på vei hjem fra Kristiansund.

Karin hadde ikke helt forstått hvor ivrig Nils Arne hadde beilet til henne i enda yngre år, men nå var det bare de to, og slik skulle det bli, som presten hadde sagt:

«Til døden skiller dere ad».

